Börnin hefðu gaman af því að koma á Vísindavöku Forsvarsmenn Vísindavöku á fundi Á lifandi Vísindavöku sem fram fer í húsnæði Fjölbrautaskóla Snæfellsness á morgun , laugardag , gefst fólki meðal annars kostur á að sjá lifandi beitukóng og trjónukrakka , myndasýningar verða á þremur stöðum í húsinu , minkur , sjófugl og beitukóngur krufinn , fjölskyldugetraun , boðið verður upp á kaffi og kleinur svo fátt eitt sé nefnt . „ Fólk getur áreiðanlega dundað sér í heilmikinn tíma og börnin hafa áreiðanlega gaman af því að koma með , “ sagði Róbert Stefánsson forstöðumaður Náttúrustofu Vesturlands , þegar blaðamaður Skessuhorns leit inn á undirbúningsfund fyrir Vísindavökuna á Kaffi 59 í Grundarfirði sem fram fór nýlega . „ Þessar fjórar stofnanir sem mynda þetta samstarf eru hér með ótrúlega fjölbreytt umhverfi á þröskuldinum og skemmtileg viðfangsefni . Það er náttúrufræði , saga , menning og listir . Við spönnum vítt svið í rannsóknum okkar , bæði loft , land og lög og vonumst til að koma því til skila á Vísindavökunni að hverju við erum að vinna . Það væri gaman ef fólk yrði vakið af vísindalegum áhuga þegar það fer út frá okkur , “ segir Erla Björk Örnólfsdóttir forstöðumaður Varar Sjávarrannsóknarseturs við Breiðafjörð . Það eru fjórar fræðslu - og náttúrurannsóknastofnanir , W23 hópurinn , á Snæfellsnesi sem standa að vísindadeginum í samstarfi við Rannís , en auk þeirra tekur útibú Hafrannsóknarstofnunar á Snæfellsnesi þátt í vökunni . Rannís hefur á undanförnum árum staðið fyrir Vísindavöku í Reykjavík , en í ár eru þær haldnar víðs vegar um landið . Nánari upplýsingar er hægt að finna á rannis.is / visindavaka . Hraði lognsins á svæðinu Reyndar er það vegna hvata frá Vaxtarsamningi Vesturlands í gegnum stofnun þekkingarklasa Vesturlands , að samstarfi var komið á milli stofnananna fjögurra og eitt afsprengi samstarfsins er Vísindavakan á Snæfellsnesi . Þetta er svokallað W23 samstarf sem vísar í vestlæga hnattstöðu samstarfsaðila og “ hraða lognsins ” á svæðinu . Samstarfinu er ætlað að efla rannsóknarsetrin á Snæfellsnesi . Markmið W23 hópsins eru að efla rannsóknir , fjölga nemum sem vinna að rannsóknarverkefnum , auka sýnileika rannsóknarstofnana og bæta rannsóknarumhverfið . Stofnanirnar fjórar sem standa að W23 eru : Háskólasetur Snæfellsness , Náttúrustofa Vesturlands , Vör Sjávarrannsóknarsetur við Breiðafjörð og Þjóðgarðurinn Snæfellsjökull .